Pernille Sams (KF), 2000-05-23:
Forhandlingsforløbet omkring konkurrenceloven har unægtelig været langt.
Jeg skal undlade at gennemgå alle regeringens oprindelig meget negative forslag, som efter vores opfattelse var direkte skadelige for danske virksomheder.
Det var jo også derfor, at vi under førstebehandlingen sagde, at vi ville stemme klart nej til konkurrenceloven, som den dengang var fremsat.
Men til gengæld vil jeg så kvittere for regeringens imødekommenhed her sidst i forhandlingsforløbet, hvor jeg følte, at der var en helt anden tone fra regeringen, end der var i det første meget lange stykke tid.
Derfor er jeg nu også i en situation, hvor jeg må sige, at det, der ligger her, er så væsentligt forbedret, så med de ændringsforslag, der forhåbentlig nu bliver vedtaget, synes jeg, at det er blevet acceptabelt og på mange måder endda er bedre end de nuværende regler.
Vi har måttet acceptere, at Danmark nu får en national fusionskontrol på linje med EU's fusionskontrol.
Ministeren gjorde meget ud af, at det var det, som regeringen har hængt hele sin prestige op på.
Derfor var det åbenlyst, at vi i hvert fald ikke kunne komme uden om det.
Det er meget glædeligt, for det er helt afgørende for de danske virksomheder.
Det virker måske lidt teknisk, når man taler om det, men ikke desto mindre er det et af de vigtigste punkter i konkurrenceloven for virksomhederne.
Nu er det lige pludselig lykkes os at få nogle formuleringer, som klart tilkendegiver, at virksomhederne ikke længere skal straffes for at have en god, solid nicheproduktion eller et flot design, hvormed de adskiller sig fra den store mængde.
Det er de blevet tidligere, det skal de ikke længere.
Vi er medlemmer af EU's indre marked.
Det er ikke gået op for konkurrencemyndighederne hidtil, men jeg vil meget håbe, at det går op for dem nu, for nu er det endnu en gang præciseret.
Det skulle nu være gjort med så store bogstaver, så de ikke kan komme uden om at tage hensyn til det.
Så på hele området vedrørende markedsafgrænsning har vi således ikke blot undgået de ulykker, der var lagt op til i det oprindelige lovforslag, men efter vores opfattelse har vi fået en decideret forbedring i forhold til den gældende lovgivning.
Det er en usædvanligt sjælden følelse i denne regerings tid, men det er ikke desto mindre tilfældet.
Jeg håber, at konkurrencemyndighederne forstår det helt utvetydige signal, der ligger i de nye formuleringer.
Både geografisk og produktmæssigt er markedsafgrænsningen blevet mindre snærende.
Der er andre ting, der bør nævnes her.
Der er f.eks. hele spørgsmålet om bøder ved førstegangsovertrædelse.
Bøder ved førstegangsovertrædelse er dybt problematisk, for som loven er i dag ved virksomhederne ikke, at de overtræder den, og derfor er det selvfølgelig også retssikkerhedsmæssigt fuldstændig uacceptabelt at give bøder, når man overtræder en lov, som man ikke ved, at man overtræder. Så vi er glade for, at regeringen har lyttet her.
Vi er også glade for, at bødeniveauet er kommet ned på dansk niveau i stedet for at være 10 pct. af omsætningen, som regeringen havde lagt op til.
Dette var mildest talt noget voldsomt set med danske øjne og fuldstændig unødvendigt højt.
Også omkring Konkurrencerådets sammensætning kvitterer vi.
Regeringen ønskede af en eller anden mærkelig grund, at erhvervslivets repræsentanter skulle ud af Konkurrencerådet.
Vi synes, det er vigtigt at bevare erhvervsrepræsentanter i rådet for at sikre, at sagerne, der skal behandles i rådet, kan oplyses så korrekt som overhovedet muligt, inden der træffes afgørelse, for at sikre retssikkerheden.
Og nu er det så heldigvis også blevet muligt for en virksomhed at bede om foretræde og komme og fremlægge sin sag, og det mener vi også er en retssikkerhedsmæssig gevinst.
Så alt i alt er Konkurrencerådet i virkeligheden blevet endnu bedre nu med ændringsforslagene, som de nu ligger.
Så alt i alt har vi fået forhindret en række helt uacceptable forslag, som lå i regeringens første udspil.
Retssikkerhedsmæssigt var det fuldstændig uacceptabelt at behandle vores virksomheder, som der var lagt op til.
Derfor gik vi meget aktivt og meget konstruktivt ind i forhandlingerne.
Vi er glade for, at det lykkedes at få et godt resultat, og derfor er vi glade for, at regeringen valgte at samarbejde med os frem for med hr. Jørn Jespersen, som jo selvfølgelig helt tydeligt er utilfreds med det opnåede resultat.
Men det er vi jo glade for, at han er, havde jeg nær sagt.
Vi er i hvert fald glade for, at regeringen ikke lyttede til hans argumenter i forhandlingsforløbet.
Så det samlede resultat er blevet spiseligt, og jeg vil endda sige bedre, end jeg havde turdet håbe på, da jeg så regeringens udspil.
Så vi er positive.